VISAGINO SAVIVALDYBĖS ADMINISTRACIJOS

DIREKTORIUS

ĮSAKYMAS

DĖL MOKINIŲ, ugdomų pagal pradinio ugdymo programą, UGDYMO PROCESO ORGANIZAVIMO ir SAVANORIŠKO PROFILAKTINIO TYRIMO ORGANIZAVIMO, KOORDINAVIMO IR VYKDYMO VISAGINO „VERDENĖS“ GIMNAZIJOJE

2021 m. gegužės 6 d. Nr. ĮV-E-240

Visaginas

Vadovaudamasis Lietuvos Respublikos vietos savivaldos įstatymo 29 straipsnio 8 dalies 2 punktu, Lietuvos Respublikos sveikatos apsaugos ministro, valstybės lygio ekstremaliosios situacijos valstybės operacijų vadovo 2021 m. kovo 12 d. sprendimu Nr. V-513 „Dėl pavedimo organizuoti, koordinuoti ir vykdyti savanorišką profilaktinį tyrimą ugdymo įstaigose“ (toliau – Sprendimas), atsižvelgdamas į Visagino „Verdenės“ gimnazijos 2021 m. gegužės 4 d. raštą Nr. S-89 „Dėl 3a, 4a klasių mokinių grįžimo mokytis kontaktiniu būdu“ ir 2021 m. gegužės 5 d. raštą Nr. S-92 „Dėl 3b ir 1b klasių mokinių grįžimo mokytis kontaktiniu būdu“:

1. Nustatau, kad Visagino „Verdenės“ gimnazijos 1b, 3a, 3b, 4a klasių mokiniams, ugdomiems pagal pradinio ugdymo programą, ugdymo procesas nuo 2021 m. gegužės 11 d. gali būti įgyvendinamas kontaktiniu arba nuotoliniu ugdymo proceso organizavimo būdu.

2. Nurodau:

2.1. vykdyti Visagino „Verdenės“ gimnazijoje (toliau – mokykla) savanorišką profilaktinį tyrimą – pagal pradinio ugdymo programą ugdomų mokinių (toliau – mokiniai) ir mokykloje kontaktiniu būdu dirbančių darbuotojų (toliau – mokyklos darbuotojai) (toliau – profilaktinis tyrimas) nosies landų tepinėlių ėminių kaupinių tyrimą SARS-CoV-2(2019-nCoV) RNR nustatyti tikralaikės PGR metodu (toliau – kaupinių PGR tyrimas), ėminius toje pačioje virusologinėje terpėje grupuojant po ne daugiau kaip 6;

2.2. mokykloje, kuriose vykdomas profilaktinis tyrimas, mokinių ugdymą organizuoti:

2.2.1. sutikusiems dalyvauti profilaktiniame tyrime – kontaktiniu arba nuotoliniu būdu vadovaujantis kiekvienos klasės mokinių ir mokyklos darbuotojų kaupinių PGR tyrimų ir tyrimų SARS-CoV-2 (2019-nCoV) RNR nustatymo tikralaikės PGR metodu (toliau – PGR tyrimas) rezultatais;

2.2.2. nesutikusiems dalyvauti profilaktiniame tyrime – nuotoliniu būdu;

2.3. profilaktinio tyrimo neatlikti, kai ugdymas organizuojamas kontaktiniu būdu:

2.3.1. asmenims, kuriems prieš mažiau nei 180 dienų COVID-19 liga (koronaviruso infekcija) buvo patvirtinta;

2.3.2. asmenims, kurie prieš mažiau nei 180 dienų buvo paskiepyti COVID-19 ligos (koronaviruso infekcijos) vakcina pagal pilną skiepijimo schemą;

2.3.3. asmenims, kurie prieš mažiau nei 60 dienų yra gavę teigiamą serologinio tyrimo atsakymą, išskyrus atvejus, kai serologinis tyrimas atliekamas po vakcinacijos;

2.3.4. mokiniams, kurie turi didelių ir labai didelių specialiųjų ugdymosi poreikių ir mokosi bendrojo ugdymo mokykloje (klasėse), tais atvejais, kai tokį prašymą pateikia mokinio atstovai pagal įstatymą.

3. Pavedu Rokiškio rajono savivaldybės visuomenės sveikatos biuro direktoriui paskirti mokykloje už profilaktinio tyrimo organizavimą atsakingą visuomenės sveikatos specialistą ir pavesti jam atlikti Sprendimo 10.1–10.8 papunkčiuose nustatytus veiksmus.

4. Įpareigoju Visagino „Verdenės“ gimnazijos direktorių:

4.1. informuoti mokinius ir mokyklos darbuotojus, išskyrus nurodytus šio įsakymo 2.3 papunktyje, apie galimybę savarankiškai registruotis antigeno testų atlikimui ir jį atlikti Visagino mobiliajame punkte;

4.2. užtikrinti Sprendimo 8 punkte nustatytų veiksmų vykdymą;

4.3. apie šį įsakymą informuoti mokinių atstovus pagal įstatymą ir mokyklos darbuotojus teisės aktų nustatyta tvarka.

5. Pavedu:

5.1. VšĮ Visagino pirminės sveikatos priežiūros centro direktoriui:

5.1.1. organizuoti ėminių antigeno testų atlikimui paėmimą mokiniams ir mokyklos darbuotojams Visagino mobiliajame punkte;

5.1.2. užtikrinti mokyklos instruktavimą dėl kaupinių PGR tyrimo ėminių paėmimo.

5.2. Visagino savivaldybės administracijos Transporto ir ūkio skyriui aprūpinti mokyklą asmens apsaugos priemonėmis ir kitomis priemonėmis, kurios reikalingos kaupinių PGR tyrimo ėminių transportavimui;

5.3. Visagino rekreacijos paslaugų centrui užtikrinti virusologinių terpių pristatymą į mokyklą iš Nacionalinės visuomenės sveikatos priežiūros laboratorijos ir kaupinių PGR tyrimo ėminių pristatymą į kaupinių PGR tyrimus atliekančias laboratorijas;

5.4. Visagino savivaldybės administracijos Vidaus administravimo ir informacinių technologijų skyriui supažindinti su šiuo įsakymu atsakingus asmenis naudojant Dokumentų ir įrašų dokumentų valdymo sistemą „Kontora“.

6. Nustatau, kad šis įsakymas skelbiamas Visagino savivaldybės interneto svetainėje.

Administracijos direktorius	Virginijus Andrius Bukauskas